تورکیه باش ناظیر بینا‌لی ییل‌دیریم، قلوبال سرمایه‌چی‌لره سس‌لنه‌رک، باشاری‌سیز کودتا چاباسی‌نین آردین‌دان "تورکیه‌ده حیاتین نورمالا دؤندوگونو" سؤیله‌دی.
اقتصاد کانا‌لی بلوومبرگه دانیشان باش ناظیر ییل‌دیریم، 15 ژوئیه‌ده کودتا تلاشی ائتمه‌سی سونراسیندا تورکیه‌نین کرئدیت امتیازی‌نین قیریلماسی‌نین حاقسیزلیق اولدوغونو آنجاق بو وضعیتین اقتصاد اوزرینده داغیدیچی بیر تأثیر یارادمادیغینی ایفاده ائتدی.
ییل‌دیریم، حکومتین گوجلو بیر اقتصادی بؤیومه توتماق موضوعسوندا قرارلی اولدوغونون وورغولادی.
"سرعت کسمدن یولا داوام ائدیریک" دئین ایلدیریم، تورکیه‌نین ایستراتژی پروژه‌لر اوچون بیر فوند میدانا گتیریب، بؤیوک میقیاس‌لی پروژه‌لری بو فونددان مالیه‌یه ائده‌جک قورولوشا صاحب اولدوغونو قید ائتدی.
بؤیومه هدف‌لری‌نین توتدورولماسیندا، تورک بانکچی‌لیق سیتمینه ده اهمیت‌لی وظیفه‌لر دوشدوگونو ایفاده ائدن باش ناظیر، لازیم اولسا ترجیح‌لی فایز درجه‌لری‌نین، اؤنجه‌لیکلی ساحه‌لرده یاتیریم‌لارا  اویغولاناجاغینی سؤیله‌دی.
دانیشماسیندا، باشاری‌سیز کودتا چاباسی‌نین آردین‌دان، اقتصاد دایره‌لری‌نین اوداغینداکی سیاسی ثابت‌لیک موضوعسونا دا توخونان باش ناظیر ییل‌دیریم،
" عمومی سئچیم ایتیره‌جک زامانیمیز یوخ" دئیه‌رک، عمومی سئچیمین پلانلاشدیریلدیغی کیمی 2019-جی ایلده ائدیله‌جگینی سؤیله‌دی.
باش ناظیر، سیاسی ثابیتلیگین تامین ائدیلمه‌سینه باشقان‌لیق سیستمی‌نین اهمیت‌لی اولدوغونو دا قید ائتدی.
کودتا‌یا قالخیشان‌لارلا علاقه‌دار ایجرا ائدیلن سوروشدورما و توتوخلاما مدتینده سونا یاخینلاشیلدیغینی وورغولایان بینا‌لی ییل‌دیریم، گوناهکارلارین بؤیوک قیسمی‌نین عدالته تسلیم ائدیلدیگینی ایفاده ائتدی.
بو مدتده، سلاح‌لی گوجلره یئنی بیر تشکیلاتلانماغا احتیاج دویدوغونا دقت چکن باش ناظیر ییل‌دیریم، قوموتانلیق زینجیرین‌دکی و کشفیات شبکه‌سین‌دکی ضعیف‌لیگی آراشدیریلدیغینی دا ایفاده ائتدی.
